CELEX: 32020R0643
Language: hu
Date: 2020-05-12 00:00:00
Title: A Bizottság (EU) 2020/643 végrehajtási rendelete (2020. május 12.) a Saponaria officinalis L. gyökér (orvosi szappanfűgyökér) egyszerű anyagként történő jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról (EGT-vonatkozású szöveg)

13.5.2020   
               
               
                  HU
               
               
                  Az Európai Unió Hivatalos Lapja
               
               
                  L 150/138
               
            
         A BIZOTTSÁG (EU) 2020/643 VÉGREHAJTÁSI RENDELETE
         (2020. május 12.)
         a Saponaria officinalis L. gyökér (orvosi szappanfűgyökér) egyszerű anyagként történő jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek (1) hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre és különösen annak 13. cikke (2) bekezdésére, összefüggésben 23. cikke (5) bekezdésével,
         mivel:
         
                     (1)
                  
                  
                     2015. október 9-én a csehországi Gabonakutató Intézet kérelmet nyújtott be a Bizottsághoz a Saponaria officinalis L. gyökér (orvosi szappanfűgyökér) egyszerű anyagként történő jóváhagyására vonatkozóan. A kérelemhez csatolták az 1107/2009/EK rendelet 23. cikke (3) bekezdésének második albekezdésében előírt információkat.
                  
               
                     (2)
                  
                  
                     A Bizottság tudományos segítségnyújtásra kérte fel az Európai Élelmiszerbiztonsági Hatóságot (EFSA, a továbbiakban: Hatóság). A Hatóság 2017. június 19-én a Bizottság elé terjesztette a Saponaria officinalis L. gyökérről (orvosi szappanfűgyökér) szóló technikai jelentést (2). A Bizottság 2017. december 6-án benyújtotta a vizsgálati jelentést (3) és egy rendelettervezetet a Saponaria officinalis L. gyökér (orvosi szappanfűgyökér) jóváhagyásának megtagadásáról a Növények, Állatok, Élelmiszerek és Takarmányok Állandó Bizottságának.
                  
               
                     (3)
                  
                  
                     A kérelmező által benyújtott dokumentáció bizonyítja, hogy a Saponaria officinalis L. gyökér (orvosi szappanfűgyökér) emulgeálószerként való hagyományos felhasználása miatt megfelel a 178/2002/EK európai parlamenti és tanácsi rendelet (4) 2. cikkében az élelmiszerekre vonatkozóan meghatározott kritériumoknak.
                  
               
                     (4)
                  
                  
                     A technikai jelentés azonban konkrét aggályokat fogalmazott meg a Saponaria officinalis L. gyökér (orvosi szappanfűgyökér) kivonatában jelen levő anyagok (például a triterpenoid szaponin, szaporin) növényvédelmi felhasználásával kapcsolatban. Nem állt rendelkezésre ugyanis elegendő információ a fogyasztókra nézve biztonságos beviteli szint meghatározásához, valamint a fogyasztóikockázat-értékelést sem lehetett elvégezni a Saponaria officinalis L. gyökér (orvosi szappanfűgyökér) egyszerű anyagként az uborkában, a paradicsomban és a komlóban való felhasználásának tekintetében. Nem volt elegendő információ a nem célzott élő szervezeteket érintő kockázatra vonatkozó következtetés levonásához sem.
                  
               
                     (5)
                  
                  
                     Továbbá egyéb olyan vonatkozó értékelés sem állt rendelkezésre, amelyet az 1107/2009/EK rendelet 23. cikkének (2) bekezdésében említett uniós jogszabályoknak megfelelően végeztek volna el.
                  
               
                     (6)
                  
                  
                     A Bizottság felkérte a kérelmezőt, hogy nyújtsa be észrevételeit a Hatóság technikai jelentésével és a vizsgálati jelentéstervezettel kapcsolatban. A kérelmező benyújtotta észrevételeit, és azokat a Bizottság alaposan megvizsgálta.
                  
               
                     (7)
                  
                  
                     Következésképpen a Bizottság vizsgálati jelentésében nem került megállapításra, hogy az 1107/2009/EK rendelet 23. cikkében foglalt követelmények teljesülnek. Ezért helyénvaló megtagadni a Saponaria officinalis L. gyökér (orvosi szappanfűgyökér) egyszerű anyagként való jóváhagyását.
                  
               
                     (8)
                  
                  
                     E rendelet nem sérti a kérelmezők azon jogát, hogy a Saponaria officinalis L. gyökér (orvosi szappanfűgyökér) egyszerű anyagként történő jóváhagyása érdekében további kérelmet nyújtsanak be az 1107/2009/EK rendelet 23. cikkének (3) bekezdése szerint.
                  
               
                     (9)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            A Saponaria officinalis L. gyökér (orvosi szappanfűgyökér) nem hagyható jóvá egyszerű anyagként.
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. május 12-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 309., 2009.11.24., 1. o.
         
         
            (2)  EFSA (Európai Élelmiszerbiztonsági Hatóság), 2017. Technical report on the outcome of the consultation with Member States and EFSA on the basic substance application for Saponaria officinalis L. roots for use in plant protection as acaricide and elicitor. (Technikai jelentés a Saponaria officinalis L. gyökérnek (orvosi szappanfűgyökér) a növényvédelemben atkaölő- és a növények természetes védelmi mechanizmusát aktiváló szerként használatos egyszerű anyagként való alkalmazása iránti kérelem tárgyában a tagállamokkal és az EFSA-val folytatott konzultáció eredményéről). EFSA Supporting publication (kapcsolódó közlemény), 2017:EN-1263. 44 o.
         
            (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=HU.
         
            (4)  Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról (HL L 31., 2002.2.1., 1. o.).